Rosa Lund (EL), 2026-02-24:
Tak for ordet.
Nogle af initiativerne kan måske have en positiv effekt på de problematikker, lovforslaget handler om, og de problematikker er bestemt reelle.
For der er alvorlige udfordringer med æresrelaterede forbrydelser og negativ social kontrol i Danmark.
Som ministeren selv siger i sin fremsættelsestale – og nu citerer jeg: »I Danmark bør alle kunne tænke, handle og leve frit uanset baggrund.«
Det er jeg fuldstændig enig i.
Lovforslaget indeholder desværre også en udvidelse af tildækningsforbuddet, og det harmonerer dårligt med ambitionen om frihed.
Tværtimod frygter jeg og frygter vi i Enhedslisten, at man risikerer at ramme dem, man egentlig gerne vil beskytte.
Vi skal bekæmpe æresrelateret vold.
Ofrene skal beskyttes, og Enhedslisten har i årevis været optaget af den her problematik, og vi har fremsat flere forslag i denne sal.
Desværre har opbakningen til en reel indsats for ofrene ikke altid været lige stor.
Jeg synes, at området har båret præg af, at man faktisk har spændt ben for dem, man har ønsket at hjælpe.
For et par år siden lykkedes det os heldigvis at ændre reglerne for unge mennesker, der bliver sendt på genopdragelsesrejser, sådan at de bedre kan stoppes, og sådan at de unge, der bliver sendt på genopdragelsesrejser, får flere rettigheder, ikke færre rettigheder, ligesom det endelig også lykkedes os at sikre, at kvinder uden opholdstilladelse, der bliver udsat for vold, får lettere adgang til en opholdstilladelse.
Hvis en forbrydelse begås for at kontrollere, ydmyge eller straffe et andet menneske i familiens navn, kan det allerede i dag indgå som en skærpende omstændighed ved strafudmålingen.
Derfor mener jeg også, det er klogt at præcisere det i loven, så retstilstanden står helt klart.
Den del kan vi i Enhedslisten støtte.
Når det så gælder mæglingsrådene, bliver det lidt mere mudret.
For mange af de handlinger, man ønsker at forhindre, er sådan set allerede strafbare i dag.
Hvis forholdene allerede er ulovlige, men der ikke rejses sager, så er udfordringen måske ikke manglende paragraffer, men manglende håndhævelse og manglende tillid hos ofrene.
Vi ved jo, at der har været og fortsat er problemer med ofres villighed til at politianmelde forbrydelser, og særlig hvis man er udsat for negativ social kontrol, er det en stor barriere at anmelde noget til politiet.
Det mener jeg vi skal forholde os til.
På den anden side kan vi jo ikke sige, om det ikke vil virke, altså om den her kriminalisering ikke vil stoppe mæglingsrådene, og vi vil i Enhedslisten sådan set gerne være med til at støtte op om at se på, om det her lovforslag ikke kan stoppe de her mæglingsråd, som skaber et parallelt retssystem, for dem er vi i den grad ikke interesseret i.
Vi er interesseret i at skabe en stor tillid til det retssystem, som vi i fællesskab har bygget op, og det gælder både politi, anklagemyndighed og domstolene.
Derfor duer det ikke, at der kører et parallelt retssystem ved siden af.
Vi vil gerne bakke op om, at man kriminaliserer det og ser på, om det kan hjælpe.
Det vil så være klogt om et par år at kigge på, om det har virket at gøre det – om det faktisk har virket efter hensigten.
Så er der den sidste del, der handler om tildækningsforbuddet.
Der kan jeg ikke få logikken til at hænge sammen.
Altså, hvis man mener, at personer, der bærer tørklæde eller burka eller en anden tildækning, gør det under tvang, så ved vi, at et forbud kan få den konsekvens, at de helt mister adgangen til uddannelse og fællesskab.
Så det gør dem altså ikke friere.
Og hvis der ikke er tale om tvang, giver det jo ikke nogen mening at forbyde mennesker at udøve deres religion på en måde, der ikke skader andre.
Det virker ærlig talt, må jeg sige, ret meget som symbolpolitik, og som om man prøver at løse et problem, der ikke er der, i stedet for at bruge tid og kræfter på de problemer, som danskerne reelt oplever i deres hverdag lige nu.
Jeg skal lade være med at forlænge debatten om fødevarechecken, men bare sige, at der er vigtigere problemer end burkaer i folkeskolen, der ikke rigtig findes.
Tak for ordet.